Uznesenie Národnej rady Slovenskej republiky
 
z ... apríla 2026
 
k závažným podozreniam o ovplyvňovaní 
volieb 2023 do Národnej rady Slovenskej republiky 
v spojení s cudzou mocou
_________________________________________________________________________
so zreteľom na medzinárodné právo, 
so zreteľom na európske právo
so zreteľom na Trestný zákon ako aj zákon o volebnej kampani,
keďže z vyjadrení novozvoleného maďarského premiéra Pétera Magyara vyplývajú závažné podozrenia o ovplyvňovaní volieb do NR SR v roku 2023 dosluhujúcim premiérom Maďarska Viktorom Orbánom, ktorý mal v priebehu jari a leta 2023 organizovať prevoz migrantov k slovenským hraniciam, aby pomohol strane Smer a Robertovi Ficovi v predvolebnej kampani, 
keďže takéto konanie sa javí ako cielené úmyselné konanie cudzej moci zasahovať do slovenských volieb a teda do suverenity štátu a demokratických procesov,
keďže bezpečnosť Slovenskej republiky a jej občanov mohla byť takýmto konaním ohrozená,
keďže téma nelegálnej migrácie bola pre stranu Smer a jej predstaviteľov jednou z kľúčových tém volieb, ktorú pravidelne komunikovali prostredníctvom médií ako aj v online priestore,
keďže presun osôb v situácii nelegálnej migrácie v rámci členských štátov EÚ je zároveň porušením práva EÚ ako aj ľudských práv, 
Národná rada Slovenskej republiky
A. Vníma s hlbokým znepokojením
Vyjadrenia novozvoleného premiéra Maďarska Pétera Magyara, podľa ktorých bývalý premiér Viktor Orbán najskôr prepustil 2200 prevádzačov a tiež organizoval presuny migrantov k maďarsko-slovenským hraniciam a následne na územie Slovenskej republiky, kde mali slúžiť ako predmet volebnej kampane,
B. Vyjadruje presvedčenie
že tieto podozrenia je nutné riadne vyšetriť vzhľadom na ich závažnosť ako aj na možný zásah do našej suverenity a demokratického procesu na území Slovenskej republiky cudzou mocou,
C. Zdôrazňuje 
potrebu nadštandardných susedských slovensko-maďarských vzťahov, ako aj vôľu spolupracovať s novou maďarskou vládou a parlamentom, avšak požaduje jasné informácie a odpovede týkajúce sa podozrení z ovplyvňovania slovenských volieb, 
D. Vyzýva ministra spravodlivosti SR 
na zriadenie špeciálnej komisie zloženej z poslancov koalície,opozície ako aj odbornej verejnosti, na prešetrenie predmetných podozrení tak, aby sa zaručila transparentnosť procesov a tiež právo na informácie pre občanov SR, 
E. Vyzýva ministra zahraničných vecí SR,
aby si okamžite predvolal maďarského veľvyslanca na Slovensku s cieľom zistiť podrobné informácie o týchto podozreniach, 
F. Vyzýva ministra vnútra SR, 
na zriadenie vyšetrovacieho tímu, ktorého úlohou bude vyšetriť zasahovanie do slovenských volieb v roku 2023,
G. Vyzýva Maďarsko 
na medzinárodnú spoluprácu vo vyšetrovaní týchto závažných podozrení,
H. Vyzýva
politickú reprezentáciu krajiny, aby nezneužívala tému migrácie v politickom súboji a aby sa nedopúšťali inštrumentalizácie migrácie na vytĺkanie lacných politických bodov.









Dôvodová správa
Navrhuje sa prijatie uznesenia NR SR k závažným podozreniam o ovplyvňovaní volieb 2023 do NR SR zo zahraničia ako reakcia na slová budúceho maďarského premiéra Pétera Magyara. 
Podľa jeho vyjadrenia Viktor Orbán pomáhal v roku 2023 v predvolebnej kampani Robertovi Ficovi tak, že organizoval navážanie migrantov na slovenskú hranicu. 
Maďarská vláda v tomto období prepustila z väzenia 2200 právoplatných odsúdených prevádzačov. Podľa dostupných dát sa za mesiace júl, august, september v roku 2023 počet osôb v situácii tzv.sekundárnej tranzitnej migrácie zo západobalkánskej trasy zdvojnásobil. Zároveň bola v tomto období otvorená hranica medzi Maďarskom a Srbskom a následne opäť zatvorená až po slovenských parlamentných voľbách.  
Téma migrácie bola jednou z hlavných tém volieb, podľa dostupných dát dominovala najmä na sociálnych sieťach vtedajších opozičných politikov zo Smeru a Hlasu. Ak sa tieto závažné podozrenia potvrdia, znamená to, že vláda Viktora Orbána v spolupráci s predstaviteľmi strán Smer a Hlas nielenže zasiahla do suverenity a demokratického procesu na Slovensku, ale aj ohrozila bezpečnosť občanov a občianok ako aj celej Európskej únie s jediným cieľom - ovplyvniť voľby do NR SR a vrátiť sa k moci. Takéto konanie je tiež hazardom s existenciou spoločného schengenského priestoru. 
Predkladateľky a predkladatelia majú za to, že je potrebné vyzvať vládu Roberta Fica ku konkrétnym krokom, aby sa tieto závažné podozrenia riadne a transparentne vyšetrili a aby bola za ne vyvodená politická ako aj trestnoprávna zodpovednosť. 

